钦定古今图书集成/理学汇编/文学典/第142卷 > 《题王两洲诰命咨引》杨继盛
## 钦定古今图书集成/理学汇编/文学典/第142卷 > 《题王两洲诰命咨引》杨继盛

惟二十有八年春，我两洲翁以南京礼部尚书三载
考最。帝曰：“都哉！朕嘉乃丕绩。”会南京吏部尚书缺，佥
议请以翁代。帝曰：“俞哉！时克统朕百官暨冢宰，论翁
最以当进阶、诰赠、推恩三代请。”帝曰：“钦哉！惟时宜叙
乃功。”爰进翁阶为资政大夫，赠先淑人为夫人；赠乃
祖、乃父如翁官，妣及祖、妣如先夫人秩。盖圣天子知
翁甚深，任翁甚专，而眷翁甚隆也。及咨命宠颁，翁感
跃无已，遂载诸轴，题曰《隆恩命盛赘言》于末。盛于翁
为门下士，义无容辞者。乃拜手稽首飏言曰：“於乎！翁
之此举，其忠孝兼至矣乎！然谓翁之忠者，以昭君赐
也；谓翁之孝者，以彰先德也。乃翁之意，则欲持此以
为不忘其君亲之具，而教天下以忠”孝之机，夫岂人
之所能识哉？盖人臣非不能报君之患，而不敢忘君
之难。夫人子孙能显其亲者何限，而不忍忘之者盖
鲜矣。臣而至于一念之忘其君，子至于一念之忘其
亲，则其所以报之显之者，未知有得于忠孝否耶？惟
天纯佑我国家，故赉翁为之臣，惟天眷王氏之世德，
故畀翁为之后。则翁之一身，固忠孝之管也。是故惟翁之忠在朝宁，惟翁之孝在家庭，惟翁忠孝之实在
史册，斯固夫人之所共知者。其在今日之膺荣命，而
必轴以悬之，朝夕在目，是不可以识翁忠孝之心哉！
翁之心不以一念而忘其君亲者也。而犹寄其识于
诰赠之典者，盖欲其观纶音之重，若日对越乎君。视
赠秩之崇，即先人之常如有见耳。夫日如对越乎君，
则思所以报之者，自不容一时之或弛。先人常如有
见，则体祖父承恩欲报之心，而殚智毕力代之以仰
答者，自不容一时之少懈。是则翁之所以不忘其君
与亲之心也。虽然，必俟有所感触而后不忘，则其为
忠孝也亦有间矣。翁之忠孝出于天性，而其所以不
忘者，夫岂有待于此，抑亦假之以表率百官，垂训子
孙焉耳。是故使子孙百官有所感而不忘其君，则所
以报之者为无穷，而其忠即翁之忠；有所感而不忘
其亲，则所以显之者为无穷，而其孝即翁之孝。推而
万世，臣子知所以报之、显之者，皆翁之不忘者起之，
又非即翁之忠孝矣乎？是则翁之所以教天下以忠
孝之心也。夫既尽其己之心，又推诸人而使各知所
以自尽，则谓翁之忠孝为兼至也，非欤噫体翁之心
者，是又在翁之子孙及厥百官而已。盛虽不敏，诚愿
与贤后昆暨群属共勉焉，而后之观者，亦将有所感
夫！